ראיין לוכטה

ראיין סטיבן לוֹכְטֶה (באנגלית: Ryan Steven Lochte, נהגה באנגלית: "רַאייֶן לוֹקְטִי"; נולד ב-3 באוגוסט 1984) הוא שחיין אמריקאי.

לוכטה הוא אלוף אולימפי בעל 12 מדליות אולימפיות מהן 6 זהב (השחיין השני הכי מעוטר בהיסטוריה, אחרי מייקל פלפס - 27 מדליות ויחד עם ג'ני תומפסון), אלוף עולם בעל 27 מדליות עולמיות, מהן 18 זהב (בבריכה אולימפית), בעל 38 מדליות עולמיות, מהן 21 זהב (בריכת 25 מטר) ושיאן העולם הנוכחי (2021) במשחה ל-200 מטר מעורב אישי (בריכה אולימפית), במשחה ל-200 ול-400 מעורב אישי (בריכת 25 מטר) ושותף לשיא העולם במשחה שליחים 4x200 מטר חופשי. בעבר החזיק בשיא העולם במשחה ל-200 מטר גב ובמשחה ל-100 מטר גב (בריכת 25 מטר) והיה לשחיין הראשון בהיסטוריה ששחה משחה זה מתחת ל-50 שניות.

לוכטה זכה 4 פעמים ברציפות באליפות העולם במשחה ל-200 מטר מעורב אישי (2009–2015).

ביוגרפיה 
ראיין נולד ברוצ'סטר לאילנה "איקה" וסטיבן לוכטה, למשפחה בת 5 ילדים. אמו נולדה וגדלה בהוואנה שבקובה ואביו ממוצא גרמני ואנגלי. ללוכטה שתי אחיות בוגרות ממנו ושני אחים צעירים ממנו. הוא גדל בילדותו בקאנאנדייגואה שבמחוז אונטריו, במדינת ניו יורק, אך משפחתו עברה לפלורידה על מנת שאביו יוכל לאמן שחייה. הוא למד לשחות על ידי שני הוריו כבר בגיל 5. הוא נזרק פעמים רבות מאימוניו של אביו בשל התנהגות לא הולמת ובכך שהפריע והציק ליתר השחיינים. הוא החל להיות רציני בכל הקשור לאימונים מסודרים בהיותו תלמיד תיכון.

2004, אלוף אולימפי
באולימפיאדת אתונה (2004) זכה לוכטה בשתי מדליות. מדליית זהב במשחה שליחים 4x200 מטר חופשי בתוצאה של 7:07.33 דקות, לפני אוסטרליה (7:07.46 דקות) ואיטליה (7:11.83 דקות) ומדליית כסף במשחה ל-200 מטר מעורב אישי בתוצאה של 1:58.78 דקות, אחרי מייקל פלפס בן ארצו (1:57.14 דקות) ולפני ג'ורג' בוול מטרינידד וטובגו (1:58.80 דקות).

באליפות העולם בשחייה (בריכת 25 מטר) שנערכה באינדיאנפוליס, אינדיאנה ארצות הברית באוקטובר אותה שנה זכה לוכטה בשלוש מדליות, מדליית זהב במשחה שליחים 4x200 מטר חופשי בתוצאה של 7:03.71 דקות, מדליית כסף במשחה ל-200 מטר מעורב אישי בתוצאה של 1:55.86 דקות ומדליית ארד במשחה ל-200 מטר חופשי בתוצאה של 1:44.97 דקות.

2005, אלוף עולם
באליפות העולם בשחייה שנערכה במונטריאול, קנדה בשנת 2005 זכה לוכטה ב-3 מדליות. מדליית זהב במשחה ל-4x200 מטר חופשי בתוצאה של 7:06.58 דקות לפני קנדה (7:09.73 דקות) ואוסטרליה (7:10.59 דקות). שתי מדליות ארד במשחה ל-200 מטר גב (1:57.00 דקות) אחרי ארון פירסול בן ארצו שקבע שיא עולם חדש (1:54.66 דקות) ומרקוס רוגאן מאוסטריה (1:56.63 דקות) ובמשחה ל-200 מטר מעורב אישי בתוצאה של 1:57.79 דקות, אחרי פלפס (1:56.68 דקות) ולאסלו צ'ה מהונגריה (1:57.61 דקות).

2006, שיאן עולם
באליפות העולם בשחייה (בריכת 25 מטר) שנערכה בשאנגחאי, סין באפריל 2006 זכה לוכטה ב-6 מדליות ושני שיאי עולם. 3 מדליות זהב, במשחה ל-200 מטר גב בשיא עולם חדש של 1:49.05 דקות, במשחה ל-200 מטר מעורב אישי בשיא עולם חדש נוסף של 1:53.31 דקות ובמשחה ל-400 מטר מעורב אישי בשיא תחרות חדש של 4:02.49 דקות. מדליית כסף במשחה שליחים 4x100 מטר מעורב בתוצאה של 3:28.00 דקות, כשחיין ראשון הוא קבע במשחה ל-100 מטר גב שיא עולם חדש של 49.99 שניות ובכך היה לשחיין הראשון בעולם ששחה משחה זה מתחת ל-50 שניות. ושתי מדליות ארד במשחה ל-4x100 מטר חופשי בתוצאה של 3:11.92 דקות ובמשחה שליחים 4x200 מטר חופשי בתוצאה של 7:04.34 דקות. בנוסף, הוא סיים במקום החמישי במשחה ל-200 מטר חופשי בתוצאה של 1:45.20 דקות.

באליפות הפאן פסיפיק בשחייה שנערכה בוויקטוריה, קנדה באוגוסט אותה שנה זכה לוכטה במדליית זהב במשחה שליחים 4x200 מטר חופשי (7:05.28 דקות) ובשתי מדליות כסף במשחה ל-200 מעורב אישי בתוצאה של 1:56.11 דקות, אחרי מייקל פלפס שקבע שיא עולם חדש של 1:55.84 דקות ובמשחה ל-100 מטר גב בתוצאה של 54.02 שניות, אחרי ארון פירסול (53.32 שניות).

2007
באליפות העולם בשחייה שנערכה במלבורן, אוסטרליה בשנת 2007 זכה לוכטה ב-5 מדליות 2 מהן זהב. שתי מדליות זהב במשחה ל-200 מטר גב בשיא עולם חדש של 1:54.32 דקות, לפני השיאן הקודם פירסול (1:54.80 דקות) ורוגאן (1:56.02 דקות) ובמשחה שליחים 4x200 מטר חופשי בשיא עולם חדש של 7:03.24 דקות, לפני אוסטרליה (7:10.05 דקות) וקנדה (7:10.70 דקות). שלוש מדליות כסף במשחה ל-100 מטר גב בתוצאה של 53.50 שניות, אחרי פירסול שקבע שיא עולם חדש (52.98 שניות) ולפני ליאם טאנקוק מהממלכה המאוחדת (53.61 שניות), במשחה ל-200 מטר מעורב אישי בתוצאה של 1:56.19 דקות, אחרי פלפס שקבע שיא עולם חדש (1:54.98 דקות) ולפני צ'ה (1:56.92 דקות) ובמשחה ל-400 מטר מעורב אישי בתוצאה של 4:09.74 דקות, אחרי פלפס שקבע שיא עולם חדש (4:06.22 דקות) ולפני לוקה מארין מאיטליה (4:09.88 דקות).

2008
באליפות העולם בשחייה (בריכת 25 מטר) שנערכה במנצ'סטר, אנגליה באפריל 2008 זכה לוכטה ב-6 מדליות ושלושה שיאי עולם. 4 מדליות זהב, במשחה ל-100 מטר מעורב אישי בשיא עולם חדש של 51.15 שניות, במשחה ל-200 מטר מעורב אישי בשיא עולם חדש נוסף של 1:51.56 דקות, במשחה ל-400 מטר מעורב אישי בתוצאה של 4:03.21 דקות ובמשחה שליחים 4x100 מטר חופשי בשיא עולם חדש נוסף של 3:08.44 דקות. שתי מדליות כסף, במשחה ל-200 מטר גב בתוצאה של 1:47.91 דקות ובמשחה שליחים 4x100 מטר מעורב בתוצאה של 3:24.38 דקות. בנוסף, הוא סיים במקום הרביעי במשחה לשליחים 4x200 מטר חופשי בתוצאה של 7:00.19 דקות.

באולימפיאדת בייג'ינג (2008) זכה לוכטה ב-4 מדליות. שתי מדליות זהב במשחה ל-200 מטר גב בשיא עולם חדש של 1:53.94 דקות, לפני פירסול (1:54.33 דקות) וארקדי ויאצ'אנין מרוסיה (1:54.93 דקות) ובמשחה שליחים 4x200 מטר חופשי בשיא עולם חדש של 6:58.56 דקות, לפני רוסיה (7:03.70 דקות) ואוסטרליה (7:04.98 דקות) ובכך עזר לפלפס לזכות באחת מ-8 מדליות הזהב שלו. שתי מדליות ארד במשחה ל-200 מטר מעורב אישי בתוצאה של 1:56.53 דקות, אחרי פלפס שקבע שיא עולם חדש (1:54.23 דקות) וצ'ה (1:56.52 דקות) ובמשחה ל-400 מטר מעורב אישי בתוצאה של 4:08.09 דקות, אחרי פלפס שקבע שיא עולם חדש (4:03.84 דקות) וצ'ה (4:06.16 דקות).

2009
באליפות העולם בשחייה שנערכה ברומא, איטליה בשנת 2009 זכה לוכטה ב-5 מדליות, 4 זהב ו-1 ארד. במשחה ל-200 מטר מעורב אישי קבע שיא עולם חדש בתוצאה של 1:54.10 דקות, לפני צ'ה (1:55.24 דקות) ואריק שנטו בן ארצו (1:55.36 דקות), במשחה ל-400 מטר מעורב אישי בתוצאה של 4:07.01 דקות, לפני בן ארצו טיילר קלרי (4:07.31 דקות) וצ'ה (4:07.37 דקות), במשחה שליחים 4x100 מטר חופשי בשיא תחרות חדש בתוצאה של 3:09.21 דקות, לפני רוסיה (3:09.52 דקות) וצרפת (3:09.89 דקות) ובמשחה שליחים 4x200 מטר חופשי בשיא עולם חדש נוסף של 6:58.55 דקות, לפני רוסיה (6:59.15 דקות) ואוסטרליה (7:01.65 דקות). נוסף לכך, הוא זכה במדליית ארד במשחה ל-200 מטר גב בתוצאה של 1:53.82 דקות, אחרי בן ארצו פירסול שקבע שיא עולם חדש 1:51.92 דקות ואירי ריוסוקה מיפן (1:52.51 דקות).

2010, שחיין השנה בעולם
באליפות הפאן פסיפיק בשחייה שנערכה באירווין, ארצות הברית באוגוסט 2010 זכה לוכטה בתואר השחיין המצטיין של התחרות, כשזכה ב-6 מדליות זהב. במשחה ל-200 מטר גב (1:54.12 דקות), במשחה ל-200 מטר חופשי (1:45.30 דקות), במשחה ל-200 מטר מעורב אישי (1:54.43 דקות), במשחה ל-400 מטר מעורב אישי (4:07.59 דקות), במשחה שליחים 4x100 מטר חופשי (3:11.74 דקות) ובמשחה שליחים 4x200 מטר חופשי (7:03.84 דקות). תוצאות אלו שקבע היו מהירות יותר מאלו שנקבעו באותם המשחים באליפות אירופה בשחייה שנערכה במקביל בבודפשט.

באליפות העולם בשחייה (בריכת 25 מטר) שנערכה בדובאי בדצמבר 2010 זכה לוכטה ב-7 מדליות, מהן 6 זהב ואחת כסף והיה לשחיין המצטיין בתחרות. מדליות זהב במשחה ל-200 מטר חופשי בשיא אמריקאי חדש של 1.41.08 דקות, במשחה ל-200 מטר גב בשיא אמריקאי חדש נוסף של 1:46.68 דקות, במשחה ל-100 מטר מעורב אישי בשיא אמריקאי נוסף של 50.86 שניות, במשחה ל-200 מטר מעורב אישי בשיא עולם חדש של 1:50.08 דקות, במשחה ל-400 מטר מעורב אישי בשיא עולם חדש נוסף של 3:55.50 דקות ובמשחה שליחים 4x100 מטר מעורב בשיא תחרות חדש של 3:20.99 דקות. מדליית כסף במשחה שליחים 4x200 מטר חופשי בשיא אמריקאי חדש של 6:49.58 דקות, אחרי רוסיה שקבעה שיא עולם חדש של 6:49.04 דקות. נוסף לכך, הוא סיים במקום רביעי במשחה שליחים 4x100 מטר חופשי בתוצאה של 3:06.10 דקות.

2011, השחיין המצטיין באליפות העולם
באליפות העולם בשחייה שנערכה בשאנגחאי, סין בשנת 2011 זכה לוכטה ב-6 מדליות, 5 זהב ו-1 ארד והיה לשחיין המצטיין בתחרות כולה. מדליות זהב במשחה ל-200 מטר חופשי בתוצאה של 1:44.44 דקות לפני פלפס (1:44.79 דקות) ופאול בידרמן מגרמניה (1:44.88 דקות), במשחה ל-200 מטר מעורב אישי בשיא עולם חדש של 1:54.00 דקות, לפני פלפס (1:54.16 דקות) וצ'ה (1:57.69 דקות), במשחה ל-400 מטר מעורב אישי בתוצאה של 4:07.13 דקות, לפני קלרי (4:11.17 דקות) ויויה הוריאטה מיפן (4:11.98 דקות), במשחה ל-200 מטר גב בתוצאה של 1:52.96 דקות, לפני ריוסוקה (1:54.11 דקות) וקלרי (1:54.69 דקות) ובמשחה שליחים 4x200 מטר חופשי בתוצאה של 7:02.67 דקות, לפני צרפת (7:04.81 דקות) וסין (7:05.67 דקות). מדליית ארד במשחה שליחים 4x100 מטר חופשי כששחה בשלב המוקדמות.

2012

אולימפיאדת לונדון
באולימפיאדת לונדון (2012) זכה לוכטה ב-5 מדליות, 2 זהב, 2 כסף ו-1 ארד. מדליות זהב במשחה ל-400 מטר מעורב אישי בתוצאה של 4:05.18 דקות, לפני טיאגו פריירה מברזיל (4:08.86 דקות) וקוסוקה הגינו מיפן (4:08.94 דקות), רביעי סיים יריבו מייקל פלפס ובמשחה שליחים 4x200 מטר חופשי בתוצאה של 6:59.70 דקות, לפני צרפת (7:02.77 דקות) וסין (7:06.30 דקות). מדליות כסף, במשחה ל-200 מטר מעורב אישי בתוצאה של 1:54.90 דקות, אחרי פלפס (1:54.27 דקות) ולפני לאסלו צ'ה (1:56.22 דקות) ובמשחה שליחים 4x100 מטר חופשי בתוצאה של 3:10.38 דקות, אחרי צרפת (3:09.93 דקות) ולפני רוסיה (3:11.41 דקות). כשחיין אחרון הוא שחה את המשחה ב"זינוק שליחים" בתוצאה של 47.74 שניות והפסיד ליאניק אנייל מצרפת ששחה מולו בתוצאה של 46.74 שניות. מדליית ארד במשחה ל-200 מטר גב בתוצאה של 1:53.94 דקות, אחרי בן ארצו טיילר קלרי שקבע שיא אולימפי חדש של 1:53.41 דקות וריוסוקה אירי מיפן (1:53.78 דקות). נוסף לכך, הוא לא הצליח לזכות במדליה במשחה ל-200 מטר חופשי לאחר שסיים במקום רביעי בתוצאה של 1:45.04 דקות, ראשון סיים אנייל 1:43.14 דקות.

אליפות עולם (בריכת 25 מטר)
בסוף השנה, בדצמבר, באליפות העולם בשחייה (בריכת 25 מטר) שנערכה באיסטנבול שבטורקיה היה לוכטה לשחיין המצטיין באליפות לאחר שזכה ב-8 מדליות, מהן 6 זהב, 1-כסף ו-1 ארד, תוך כדי קביעת 2 שיאי עולם, היחידים שנקבעו באליפות. מדליות זהב, במשחה ל-200 מטר חופשי בתוצאה של 1:41.92 דקות, לפני פאול בידרמן (1:42.07 דקות) ובן ארצו קונור דווייר (1:43.78 דקות), במשחה ל-100 מטר מעורב אישי בתוצאה של 51.21 שניות, לפני קנת' טו מאוסטרליה (51.38 שניות) וג'ורג' בוול מטרינידד וטובגו (51.66 שניות), בשלב חצי הגמר הוא קבע שיא עולם חדש של 50.71 שניות, במשחה ל-200 מטר מעורב אישי בשיא עולם חדש של 1:49.63 דקות, לפני דאיה סטו מיפן (1:52.80 דקות) ולאסלו צ'ה (1:52.89 דקות) ובשלושת משחי השליחים 4x100 מטר חופשי (3:06.40 דקות, כשחיין שני הוא קבע ב"זינוק שליחים" תוצאה של 45.64 שניות), 4x200 מטר חופשי (6:51.40 דקות, כשחיין ראשון הוא קבע את התוצאה המהירה באליפות, 1:41.17 דקות) ו-4x100 מטר מעורב (3:21.03 דקות, כשחיין אחרון הוא קבע ב"זינוק שליחים" את התוצאה השנייה המהירה באליפות 45.22 שניות). מדליית כסף במשחה ל-200 מטר גב בתוצאה של 1:48.50 דקות, 2 מאיות השנייה איטי מרדוסלב קבנצקי מפולין (1:48.48 דקות) ולפני בן ארצו ראיין מרפי (1:48.86 דקות) ומדליית ארד במשחה ל-100 מטר פרפר בתוצאה של 49.59 שניות, אחרי צ'אד לה קלו מדרום אפריקה (48.82 שניות) ובן ארצו טום שילדס (49.54 שניות).

2013

אליפות העולם בשחייה
באליפות העולם בשחייה שנערכה בברצלונה שבספרד ביולי 2013, זכה לוכטה ב-4 מדליות, 3 זהב ו-1 כסף והיה לשחיין המצטיין באליפות. מדליות זהב, במשחה ל-200 מטר גב בתוצאה של 1:53.79 דקות, לפני רדוסלב קבנצקי מפולין שקבע שיא אירופה חדש של 1:54.24 דקות וטיילר קלרי (1:54.64 דקות) ובכך זכה בפעם השלישית, במשחה ל-200 מטר מעורב אישי בתוצאה של 1:54.98 דקות, לפני קוסוקה הגינו מיפן (1:56.29 דקות) וטיאגו פריירה מברזיל (1:56.30 דקות) ובכך זכה בפעם השלישית ברציפות ובמשחה שליחים 4x200 מטר חופשי בתוצאה של 7:01.72 דקות לפני רוסיה (7:03.92 דקות) וסין (7:04.74 דקות). מדליית כסף במשחה שליחים 4x100 מטר חופשי בתוצאה של 3:11.42 דקות, אחרי צרפת (3:11.18 דקות) ולפני רוסיה (3:11.44 דקות). נוסף לכך, הוא סיים במקום רביעי במשחה ל-200 מטר חופשי בתוצאה של 1:45.64 דקות ובמקום שישי במשחה ל-100 מטר פרפר בתוצאה של 51.58 שניות. הוא השתתף גם במשחה שליחים 4x100 מטר מעורב, אך הרביעייה האמריקאית שסיימה ראשונה בפער גדול, נפסלה בשל זינוק מוקדם של שחיין החזה.

2016

שערוריית ה"שוד המזויף" באולימפיאדה
באולימפיאדת ריו דה ז'ניירו (2016) זכה לוכטה במדליית זהב, במשחה שליחים 4x200 מטר חופשי בתוצאה של 7:00.66 דקות, לפני הממלכה המאוחדת (7:03.13 דקות) ויפן (7:03.50 דקות). נוסף לכך, הוא סיים במקום חמישי במשחה ל-200 מטר מעורב אישי בתוצאה של 1:57.47 דקות. בשלב חצי הגמר הוא קבע תוצאה של 1:56.28 דקות, השנייה בטיבה בתחרות.

מספר ימים לאחר תום תחרויות השחייה באולימפיאדה התפרסם כי לוכטה וחבריו השחיינים (ג'ימי פייגן, ג'ק קונגר וגונאר בנץ) "נשדדו". האירוע המתוקשר יצא לאור לאחר שאמו של לוכטה סיפרה שהוא נשמע מבועת לאחר שנשדד. לאחר חקירת המשטרה, התברר כי לוכטה ושלושת חבריו לנבחרת השחייה האמריקאית, לאחר שחזרו לכפר האולימפי מבילוי במועדון לילה, בדו את ה"שוד" על מנת לכסות על הוונדליזם שאחד מחברי המשלחת עשה בתא שירותים בתחנת הדלק, תוך כדי ויכוח שפרץ בין השחיינים לבין שני אנשי אבטחה חמושים שהציגו את נשקם והורו לשחיינים לצאת מהמונית ולשלם פיצוי. לאחר שקיבלו מהם את הכסף, הם הורשו לעזוב. בתום החקירה המליצה משטרת ברזיל על הגשת כתב אישום נגד לוכטה בגין דיווח כוזב על פשע. ב-22 באוגוסט הודיעו החברות נותנות החסות של לוכטה שהן מסיימות את החוזה איתו.

פרויקטים נוספים 
בשנת 2016 השתתף בתוכנית המציאות האמריקאית "רוקדים עם כוכבים", בעונתה ה-23 שם היה למודח השביעי, בעוד הזוכה הייתה לורי הרננדז.  

בשנת 2019 השתתף בגרסה האמריקאית של תוכנית המציאות "האח הגדול", בעונה השנייה של גרסת ה-VIP, שם היה למודח השלישי, כאשר זכתה במקום הראשון השחקנית מריסה ג'ארט וינוקור.

תארים והישגים 
 בשנים 2010 ו-2011 זכה לוכטה בתואר שחיין השנה בעולם.
 בשנים 2010, 2011 ו-2013 זכה לוכטה בתואר שחיין השנה בארצות הברית.

שיאים אישיים

ראו גם 

התפתחות שיא העולם במשחה ל-100 מטר גב 
התפתחות שיא העולם במשחה ל-200 מטר גב

קישורים חיצוניים 

 

 
 
 
התפתחות שיא העולם במשחה ל-100 מטר מעורב אישי, בוויקיפדיה האנגלית
התפתחות שיא העולם במשחה ל-200 מטר מעורב אישי, בוויקיפדיה האנגלית
התפתחות שיא העולם במשחה ל-400 מטר מעורב אישי, בוויקיפדיה האנגלית

הערות שוליים 

אלופי עולם בשחייה
שחייני גב אמריקאים
שחייני מעורב אישי
שחייני חופשי
שחייני פרפר
שחיינים באולימפיאדת אתונה (2004)
שחיינים באולימפיאדת בייג'ינג (2008)
שחיינים באולימפיאדת לונדון (2012)
שחיינים באולימפיאדת ריו דה ז'ניירו (2016)
אלופים אולימפיים אמריקאים: שחייה
זוכי מדליית ארד אולימפית אמריקאים: שחייה
זוכי מדליית כסף אולימפית אמריקאים: שחייה
שיאני עולם אמריקאים: שחייה
מתחרי האח הגדול (ארצות הברית)
מתחרי רוקדים עם כוכבים (ארצות הברית)
אמריקאים שנולדו ב-1984